पहला तीर पूर्व मुख्यमंत्री दिग्विजय सिंह को लगा है, जिन के नाम से अब तक प्रदेश कांग्रेस चलती थी और हर छोटाबड़ा नेता उन का लिहाज करता था. 1993 से ले कर 2003 तक दिग्विजय सिंह के मुख्यमंत्री रहते लोग उन की कार्यशैली से इतने नाराज रहे कि आज भी उन के नाम से बिदकते हैं कि उन से तो भाजपा और शिवराज सिंह चौहान ही अच्छे हैं. कांग्रेस की दिक्कत यह थी कि अगर वह किसी छोटेमोटे नेता को प्रदेश अध्यक्ष बनाती तो उसे दिग्विजय सिंह की सरपरस्ती और इशारे पर ही काम करना पड़ता. ऐसे में मतदाताओं में संदेश यही जाता कि अगर कांग्रेस जीती तो फिर से दिग्विजय सिंह को झेलना पड़ेगा.